Jesper Petersen (S), 2023-03-14:
Tak for det, og tak til udenrigsministeren for redegørelsen til Folketinget, hvor de vigtigste forhold, begivenheder og resultater vedrørende det internationale arktiske samarbejde jo beskrives for Folketinget, og det giver altså mulighed for en status og en diskussion her i Tinget.
Betydningen af internationalt samarbejde fremstår forhåbentlig igen for os alle som ganske stor – en forståelse, der bør brede sig, ikke bare blandt beslutningstagere, men også bredt i befolkningen, fordi udviklingen i verden, eksempelvis klimamæssigt og sikkerhedspolitisk, kalder på dyb alvor.
Ruslands krig mod Ukraine er ikke blot en krig mod det ukrainske folk og deres suveræne ret til at beslutte deres egen fremtid, det er også et frontalt angreb på den regelbaserede verdensorden, vi har opbygget, og derfor står der meget på spil, og konsekvenserne forgrener sig vidt af den invasion, også til samarbejdet i Arktis, der præges af den nye sikkerhedspolitiske dynamik, og invasionen har jo også en direkte indvirkning på arbejdet i Arktisk Råd, hvor der ikke er holdt møder i rådet siden Ruslands invasion – Rusland, der tilmed er formandsland, men så afløses af Norge.
De ligesindede lande i Arktisk Råd er dog fast besluttet på, at rådet fortsat skal være det vigtigste dialog- og samarbejdsforum i Arktis, så selv om samarbejdet i Arktisk Råd på nogle måder er på pause og møder i det egentlige råd altså ikke holdes, er der heldigvis mange andre aktiviteter og strukturer, der bliver holdt ved lige og fortsat arbejder.
Der er ændrede vilkår for arbejdet i Arktisk Råd, men det betyder bare ikke, at de arktiske stater prioriterer området anderledes, tværtimod.
Eksempelvis har præsident Biden udnævnt en arktisk ambassadør, og USA har i det hele taget styrket sit engagement i Arktis over en årrække.
I NATO-samarbejdet nævner man nu også det høje nord for første gang i sit nye strategiske koncept fra sidste år, og der er i det hele taget en voksende geopolitisk interesse for Arktisregionen.
Fra dansk side skal vi hilse det øgede amerikanske engagement velkommen.
USA er uden tvivl den vigtigste sikkerhedspolitiske allierede, også når det kommer til Arktis.
Samtidig er det vores holdning som parti – det gælder jo så også for både den nuværende og tidligere regering – at Grønland og Færøerne skal inddrages i de udenrigs-, forsvars- og sikkerhedspolitiske spørgsmål omkring Arktis, som vedrører dem.
De langsigtede implikationer af Ruslands invasion for det arktiske samarbejde er stadig væk uklare, men alle aktører i Arktis vil dog fortsat have en strategisk interesse i at holde de sikkerhedspolitiske spændinger ude af regionen, og vi ønsker jo altså også meget stærkt, at området forbliver et lavspændingsområde, også selv om målsætningen er under pres og vi må forvente øget militær tilstedeværelse.
Vi må som land fastholde et skarpt blik på udviklingen og arbejde for at mindske risikoen for misforståelser og eskalation.
Fred, dialog og samarbejde inden for gældende internationale spilleregler er fortsat gode principper at tage som udgangspunkt.
I Socialdemokratiet bakker vi fortsat op om et tæt, respektfuldt og ligeværdigt samarbejde med Færøernes landsstyre og naalakkersuisut i Grønland.
Den globale udvikling har skærpet interessen for Arktis og Nordatlanten, og der er en ny kommerciel og geostrategisk virkelighed i regionen, og det stiller krav til den måde, som Danmark, Færøerne og Grønland samarbejder på om udenrigs-, sikkerheds- og forsvarspolitik.
Et andet punkt, jeg vil fremhæve i mine bemærkninger her, er samarbejdet om klimaforandringer.
Der er jo mange ting i den her redegørelse, men det her er en af de ting, jeg godt vil slå ned på.
Vi ser med stor alvor på klimaforandringerne i Arktis.
Der findes klimapaneler, der dokumenterer, at den arktiske sne, is og permafrost svinder med stor hast, og Arktis hører til blandt de mest klimasårbare områder på kloden.
Det er jo en bekymrende udvikling, der så også følges tæt, og danske, grønlandske og færøske undersøgelser og forskning bidrager væsentligt til at beskrive og forstå klimaforandringerne i Arktis og deres konsekvenser – et arbejde, der også bruges i andre internationale sammenhænge, og hvor også danske forskere gør et rigtig godt stykke arbejde.